For få senge til for mange patienter

Overbelægningen på danske sygehuse har været markant i årevis. Det er særligt i årets tre første måneder, der er problemer, og det kulminerede i marts i år, viser tal fra Sundhedsdatastyrelsen, som DR har analyseret.

Læs også : Patienter på gangene: Betydeligt flere dør

Her havde 44 sygehusafdelinger gennemsnitligt flere patienter end senge - det svarer til hver femte på landsplan.

- Jeg synes ikke, det er særligt trygt at have patienter liggende på gangene. Jeg arbejder selv på en medicinsk afdeling, og jeg synes, det er utilfredsstillende. Det kan vi altså ikke være bekendt, siger Andreas Rudkjøbing, der er formand for Lægeforeningen.

Læs også : Efter massiv overbelægning på sygehuse: Nu kaldes tre ministre i samråd

Tallene dækker ikke Region Syddanmark, da Sundhedsdatastyrelsen ikke har modtaget data derfra.

400 færre senge

Det er især de medicinske afdelinger, der mærker presset. Målt fra marts 2014 til marts i år er antallet af sengepladser faldet fra 4583 til 4188.

Det går ud over kvaliteten, behandlingen og patientsikkerheden. Andreas Rudkjøbing, Fmd., Lægeforeningen

Dermed er sengekapaciteten faldet med ni procent på fire år.

- Vi har haft en voldsom reduktion i antallet af senge over de seneste mange år, og det er jo med til at skabe problemer for patienterne, når de indlagt i perioder, hvor der er overbelægning, siger formand for Lægeforeningen, Andreas Rudkjøbing.

- Det går ud over kvaliteten, behandlingen og patientsikkerheden, siger han.

Danskere over 65 år er en udfordring

På de medicinske afdelinger er en af de store patientgrupper ældre over 65 år, og det giver ekstra udfordringer, fordi der bliver flere og flere ældre i befolkningen. De seneste fire år er der kommet knap 90.000 flere danskere over 65 år.

Læs også : Fortravlede sygehuse får påbud: Stigende overbelægning og mangel på sygeplejersker

Vi har jo set en kraftig begrænsning i antallet af senge i samme periode, som vi jo oplever, at der bliver flere ældre Andreas Rudkjøbing, Fmd., Lægeforeningen

Og det er særligt de ældre, som benytter medicinske afdelinger. Ifølge en rapport fra Sundhedsdatastyrelsen var 12 pct. af de i alt ca. 984.000 ældre borgere over 65 år indlagt mindst én gang på en medicinsk afdeling i 2014.